《哨遍• 送孙无言从广陵归黄山》
清代·董以宁

为问先生，且住为佳，何事成归计。却道是、十载趁萍踪，漫逍遥、蜉蝣天地。

季主帘边，韩康市上，阅尽人间世。便功业萧曹，文章燕许，不过如斯而已。

况他家父子是和非，问商山何与乃公事。白社遗民，黄冠故里，犹然迟矣。

再莫羡、扬州佳丽。负了山灵誓。阁梅堤柳，当年几下芜城泪。

绣瓦宫娥，银床宾客，只今名姓谁为记。天台可赋，苏门堪啸，奚必江东虎视。

把芒鞋整顿，归来閒憩。向轩皇、铸鼎旧高台，饵丹砂、身名俱避。

有时来往空庭，一二庄生老子。倘教他日少微星耀，天上来徵处士。

好教童子护柴门，道先生高眠未起。

作者简介：董以宁（约公元一六六六年前后在世），字文友，武进（今江苏省武进市）人，清代初期诗人。性豪迈慷慨，喜交游，重然诺。明末为诸生。少明敏，为古文诗歌数十万言，尤工填词，声誉蔚然。与邹只谟齐名，时称“邹董”。又与陈维崧及只谟有才子之目。著有《正谊堂集》和《蓉度词》。其中《蓉度词》中大量的“艳体词”作品又尤为学界所争议。